Folkhälsan

Folkhälsan (täydelliseltä nimeltään Samfundet Folkhälsan i Svenska Finland r.f.) on vuonna 1921 perustettu sosiaali- ja terveysalan palveluja tuottava ja tutkimusta harjoittava yleishyödyllinen yhteisö.

Folkhälsanin edeltäjä oli yksityinen Florinin komitea (Florinska Kommissionen), jonka nimi muutettiin vuonna 1921 muotoon Samfundet Folkhälsan i Svenska Finland.

Toiminta

Folkhälsan pyrkii edistämään ihmisten terveyttä ja elämänlaatua Suomen ruotsinkielisillä alueilla,  mutta sillä on myös monikulttuurillinen integrointi, esim. mentorointiohjelmaa Helsingissä. Folkhälsan on toisaalta kansalaisjärjestö, toisaalta se on kohderyhmälleen merkittävä sosiaali- ja terveyspalvelujen tuottaja muun muassa lastensuojelun, lasten päivähoidon, nuorisotyön, palveluasumisen ja kuntoutuksen saralla.

Folkhälsan saa rahoitusta muun muassa STEA:lta.

Historia
Vuonna 1921 lääkäri Julius Ossian Schauman (1862–1922) perusti Samfundet Folkhälsan i Svenska Finland -järjestön, jolle hän testamenttasi omaisuutensa.

Folkhälsanin kasvuun ja yhtenäistymiseen vaikutti merkittävästi järjestön pitkäaikainen johtaja Jarl Brommels 1950-luvun alusta aina 1980-luvun alkuun, ensin toiminnanjohtajana 1950–1968 ja sitten toimitusjohtajana 1968–1981.

Äitien palkitseminen ja rodunparannus 1920–1940-luvuilla
Samfundet Folkhälsan ja sen edeltäjänä pidetty Florinin komissio (Florinska kommissionen) palkitsivat ruotsinkielisiä äitejä, jotka olivat synnyttäneet vähintään neljä elinkelpoista lasta. Vuoteen 1931 mennessä jaettiin 601 kunniakirjaa ja 211 rahapalkintoa ns. äitienpalkintoina.

Äitien palkitsemisen tarkoituksena ei ollut niinkään kokonaisvaltainen rodunparannus kuin keino edistää ruotsinkielisen väestönosan tietoisuutta perintötekijöistä.

Tämä oli Folkhälsanin tärkein rotuhygieeninen projekti (1920-1939) ja sillä oli kolme keskeistä
päämäärää:
 Levittää rotuhygieenistä tietämystä ja tehdä propagandaa rotuhygienian puolesta.
 Levittää tietoa perinnöllisyydestä ja sen tärkeydestä kansan kohtaloon.
 Edistää geneettisesti paremman väestöaineksen lisääntymistä.

Äitien palkitsemisen toteuttamisessa yhteistyökumppanina oli ruotsinkielinen Marttajärjestö Förening Martha.

Perinnöllisyysinstituutti
Folkhälsanin nykyiset johtavat virkamiehet eivät ole antaneet vuoden 1942 perinnöllisyysinstituutin perustamista koskevaa komiteamietintöä julkisuuteen.

Järjestön rakenne
Palveluja tuottaa kolme Samfundet Folkhälsanin omistamaa palveluyritystä (Folkhälsan Välfärd Ab, Folkhälsan Utbildning Ab ja Folkhälsans Allaktivitetshus på Åland Ab). Folkhälsanin palveluksessa on yli 1 400 työntekijää.  

Kansalaisjärjestöllä on 4 piirijärjestöä ja 98 paikallisyhdistystä, joissa on noin 19 000 jäsentä.

Omistuksia
 Folkhälsanilla on ollut omistuksia monissa yrityksissä, kuten Kymin Oy, Wärtsilä, Paraisten Kalkki Oy.
 Folkhälsan on Veritas Eläkevakuutuksen kuudenneksi suurin osakkeenomistaja 9,24 % osuudella
 Folkhälsan-ryhmä on Stockmann-konsernin kymmenenneksi suurin osakkeenomistaja 2,17 % osuudella. Folkhälsanin osuus on 1,1 %.

Tutkimustyö
Folkhälsanilla on tutkimuskeskus, joka sijaitsee Helsingin Biomedicumissa. Se tekee perustutkimusta tauti- ja väestögenetiikan, kansantautien (esimerkiksi diabetes ja siihen liittyvät sydän- ja verisuonisairaudet), ravinto- ja syöpätutkimuksen, terveyden edistämisen sekä sosiaali- ja terveydenhuollon hallinnon alalla.

Lähteet 
 Folkhälsan - Terveyden ja elämänlaadun puolesta
 Otavan Iso tietosanakirja, Otava 1966, osa 7, palsta 1151.
 https://arkisto.fi/index.php?page=uploads/Palvelut/Julkaisut/Ulkomaalaisten_sotilaiden_lapset_nide1.pdf, sivut 23 ja 149. Kansallisarkisto.
 Suomalainen rotuhygienia. Markku Mattila. PDF.

Viitteet

Kirjallisuutta 
Julia Dahlberg, Mitt i samhället, nära människan. Samfundet Folkhälsan i svenska Finland 1921-2021. Svenska litteratursällskapet i Finland & Folkhälsan, Helsingfors 2021. ISBN 978-951-583-524-6

Suomenruotsalaiset järjestöt
Sosiaalipolitiikka